b"\n_START_ARTICLE_\nNeolitic\n_START_SECTION_\nOrigine \xc8\x99i evolu\xc8\x9bie local\xc4\x83\n_START_PARAGRAPH_\n\xc3\x8en Orientul Apropiat, culturile definite ca neolitice au ap\xc4\x83rut \xc3\xaen mileniul al X-lea \xc3\xae.Hr. Cele mai timpuri manifest\xc4\x83ri au loc \xc3\xaen Levant (Neolitic aceramic A \xc8\x99i Neolitic aceramic B) sau PPN (Pre-pottery neolithic), iar de aici se r\xc4\x83sp\xc3\xa2ndesc spre est \xc8\x99i vest. Culturi neolitice au fost atestate \xc3\xaen sud-estul Anatoliei \xc8\x99i nordul Mesopotamiei la aproximativ 8000 \xc3\xae.Hr._NEWLINE_Printre siturile neolitice din Asia de Sud se num\xc4\x83r\xc4\x83 Mehrgarh \xc3\xaen regiunea Balochistan datat aproximativ 7000 \xc3\xae.Hr. \xc8\x99i Lahuradewa, aproximativ 6200 \xc3\xae.Hr. valea fluviului Gange \xc3\xaen India. Unele descoperiri f\xc4\x83cute pe valea Gangelui indic\xc4\x83 a\xc8\x99ez\xc4\x83ri neolitice datate aproximativ 8000 \xc3\xae.C. \xc8\x99i polen de cereale datat 13000 \xc3\xae.Hr. Aceste descoperiri pot indica o apari\xc8\x9bie mai timpurie a modului de via\xc8\x9b\xc4\x83 neolitic \xc3\xaen aceast\xc4\x83 regiune._NEWLINE_\xc3\x8en Asia de Est cele mai timpurii situri includ cultura Peiligang datat\xc4\x83 aproximativ \xc3\xaentre 7000 \xc3\xae.Hr. p\xc3\xa2n\xc4\x83 \xc3\xaen 5000 \xc3\xae.Hr.._NEWLINE_\xc3\x8en sud-estul Europei societ\xc4\x83\xc8\x9bile neolitice apar prin 7000 \xc3\xae.Hr., iar \xc3\xaen Europa Central\xc4\x83 aproximativ 5500 \xc3\xae.C. Printre cele mai timpurii complexe culturale din acest\xc4\x83 regiune se num\xc4\x83r\xc4\x83 cultura Star\xc4\x8devo-Cri\xc8\x99 \xc8\x99i cultura ceramicii liniare sau \xe2\x80\x9eLinearbandkeramic\xe2\x80\x9d. Printr-o combina\xc8\x9bie de difuziune cultural\xc4\x83 \xc8\x99i migra\xc8\x9bie, tradi\xc8\x9biile neolitice s-au r\xc4\x83sp\xc3\xa2ndit \xc3\xaen \xc3\xaentreaga Europ\xc4\x83 p\xc3\xa2n\xc4\x83 \xc3\xaen aproximativ 4500 \xc3\xae.Hr._NEWLINE_\xc3\x8en America societ\xc4\x83\xc8\x9bile umane ating acest stadiu de evolu\xc8\x9bie (agricultur\xc4\x83 \xc8\x99i mod de via\xc8\x9b\xc4\x83 sedentar) aproximativ 4500 \xc3\xae.Hr. Se folose\xc8\x99te termenul de 'Formative' \xc3\xaen arheologia american\xc4\x83._NEWLINE_Agricultura neolitic\xc4\x83 timpurie se rezum\xc4\x83 la un num\xc4\x83r limitat de plante, iar domesticirea animalelor se rezumn\xc4\x83 doar la oi si capre.Cu aproximativ 7000 ani \xc3\xae.Hr. \xc3\xaencepe domesticirea vacilor \xc8\x99i porcilor, stabilirea unor a\xc8\x99ez\xc4\x83ri permanente \xc8\x99i producerea ceramicii. Nu toate aceste caracteristici ale neoliticului au ap\xc4\x83rut \xc3\xaen aceea\xc8\x99i ordine peste tot \xc3\xaen lume. De exemplu, societ\xc4\x83\xc8\x9bile neolitice din Orientul Apropiat nu utilizau ceramica la \xc3\xaenceputul neoliticului. Societ\xc4\x83\xc8\x9bile omene\xc8\x99ti din Japonia utilizau ceramica \xc3\xaenc\xc4\x83 din mezolitic.\n_START_SECTION_\nOrganizare social\xc4\x83\n_START_PARAGRAPH_\nNu exist\xc4\x83 foarte multe dovezi arheologice pentru demonstrarea unor ierarhii sociale \xc3\xaen neolitic, acestea fiind asociate, mai ales, cu \xc3\xaenceputul epocii bronzului. Cercet\xc4\x83ri arheologice efectuate \xc3\xaen Europa Central\xc4\x83 \xc8\x99i de sud-est au eviden\xc8\x9biat existen\xc8\x9ba \xc3\xaen jurul unor a\xc8\x99ez\xc4\x83ri neolitice a unor \xc8\x99an\xc8\x9buri circulare de mari dimensiuni. Pentru a fi construite, aceste structuri necesit\xc4\x83 lungi perioade de timp, precum \xc8\x99i o mare for\xc8\x9b\xc4\x83 de munc\xc4\x83, ceea ce sugereaz\xc4\x83 o anumit\xc4\x83 organizare a societ\xc4\x83\xc8\x9bii. Acest\xc4\x83 organizare a for\xc8\x9bei de munc\xc4\x83 este considerat\xc4\x83 o form\xc4\x83 incipient\xc4\x83 a aristocra\xc8\x9biei existente deja la \xc3\xaenceputul epocii bronzului. Alte dovezi ale unui \xc3\xaenceput de stratificare social\xc4\x83 sunt oferite de necropolele de la finalul neoliticului, cum ar fi necropola de la Varna, unde se observ\xc4\x83 o puternic\xc4\x83 diferen\xc8\x9biere social\xc4\x83 ca urmare a inventarului mormintelor.\n_START_SECTION_\nAgricultur\xc4\x83\n_START_PARAGRAPH_\nCea mai important\xc4\x83 schimbare, comparativ cu perioadele precedente, este apari\xc8\x9bia agriculturii. \xc3\x8en zonele \xc3\xaen care s-a introdus cultivarea plantelor se asist\xc4\x83 la o serie de schimb\xc4\x83ri economice \xc8\x99i sociale: are loc un proces de sedentarizare;a\xc8\x99ez\xc4\x83rile cresc ca urmare a nevoii de for\xc8\x9b\xc4\x83 de munc\xc4\x83 pentru cultivarea terenurilor; locuin\xc8\x9bele devin mult mai solide \xc8\x99i cresc uneori \xc3\xaen dimensiuni. Aceast\xc4\x83 tendin\xc8\x9b\xc4\x83 se va men\xc8\x9bine \xc8\x99i \xc3\xaen epocile urm\xc4\x83toare prin apari\xc8\x9bia ora\xc8\x99elor \xc8\x99i a statelor, unde o mare parte a popula\xc8\x9biei se afl\xc4\x83 implicat\xc4\x83 \xc3\xaen produc\xc8\x9bia agricol\xc4\x83. Un alt beneficiu al practic\xc4\x83rii agriculturii a fost apari\xc8\x9bia unui surplus de produse care a putut fi p\xc4\x83strat sau oferit la schimb unor alte comunit\xc4\x83\xc8\x9bi._NEWLINE_Schimb\xc4\x83rile profunde \xc3\xaen societ\xc4\x83\xc8\x9bile omene\xc8\x99ti asociate cu apari\xc8\x9bia agriculturii \xc3\xaen neolitic au fost definite ca revolu\xc8\x9bia neolitic\xc4\x83, termenul fiind introdus de arheologul australian Vere Gordon Childe.\n_START_SECTION_\nDomesticirea animalelor\n_START_PARAGRAPH_\nDomesticirea animalelor pentru folosirea acestora la munc\xc4\x83 sau ca surs\xc4\x83 de hran\xc4\x83 este o alt\xc4\x83 inova\xc8\x9bie a societ\xc4\x83\xc8\x9bii neolitice. Animalele au fost folosite ca o important\xc4\x83 surs\xc4\x83 de hran\xc4\x83, dar \xc8\x99i pentru schimbul de produse. Dejec\xc8\x9biile animale s-au folosit ca \xc3\xaengr\xc4\x83\xc8\x99\xc4\x83m\xc3\xa2nt natural, combustibil solid sau material de construc\xc8\x9bii. Pentru comunit\xc4\x83\xc8\x9bile \xc3\xaen care cre\xc8\x99terea animalelor a devenit ocupa\xc8\x9bia preponderent\xc4\x83 apar noi schimb\xc4\x83ri sociale ca urmare a p\xc4\x83storitului. Unele comunit\xc4\x83\xc8\x9bi, care se afl\xc4\x83 \xc3\xaen continu\xc4\x83 mi\xc8\x99care cu turmele de animale, nu sunt at\xc3\xa2t de sedentare precum comunit\xc4\x83\xc8\x9bile a c\xc4\x83ror subzisten\xc8\x9b\xc4\x83 se bazeaz\xc4\x83 pe agricultur\xc4\x83. Acest sistem de cre\xc8\x99tere a animalelor este cunoscut sub numele de transhuman\xc8\x9b\xc4\x83.\n_START_SECTION_\nTehnologie\n_START_PARAGRAPH_\nLa fel ca \xc3\xaen paleolitic, oamenii au continuat s\xc4\x83 foloseasc\xc4\x83 unelte cioplite din silex. \xc3\x8en schimb, popula\xc8\x9biile neolitice au creat o serie de unelte necesare agriculturii cum ar fi seceri sau pietre de moar\xc4\x83 folosite la m\xc4\x83cinat; au perfec\xc8\x9bionat tehnicile de v\xc3\xa2natoare \xc8\x99i pescuit, prin apari\xc8\x9bia unor diverse tipuri de s\xc4\x83ge\xc8\x9bi, harpoane etc. Pentru p\xc4\x83strarea \xc8\x99i g\xc4\x83titul produselor una din cele mai importante evolu\xc8\x9bii tehnologice este apari\xc8\x9bia vaselor ceramice. Pentru construc\xc8\x9bia locui\xc8\x9belor s-au folosit c\xc4\x83r\xc4\x83mizi de lut, cum este cazul \xc3\xaen Levant, Anatolia, Siria, nordul Mesopotamiei \xc8\x99i \xc3\xaen Asia Cental\xc4\x83. \xc3\x8en Europa locuin\xc8\x9bele sunt construite, \xc3\xaen general, din lut amestecat cu materii organice pe structuri solide din lemn._NEWLINE_Cu unele mici excep\xc8\x9bii, o serie de popula\xc8\x9bii, cum ar fi societ\xc4\x83\xc8\x9bile din America sau din insulele din Pacific, au r\xc4\x83mas \xc3\xaen stadiul neolitic p\xc3\xa2n\xc4\x83 la contactul cu europenii."